Ομάδα Αλήθειας

Η Ομάδα Αλήθειας είναι ιστότοπος στην Ελλάδα, που συνδέεται με τη Νέα Δημοκρατία και ο οποίος δημοσιοποιεί πολιτικές ή κομματικές θέσεις, καθώς και βιντεοσκοπημένες απόψεις πολιτικών και κομμάτων για θέματα της πολιτικής και της κοινωνικής ζωής της Ελλάδας. Η Ομάδα Αλήθειας ισχυρίζεται ότι είναι πολιτική πλατφόρμα στα μέσα κοινωνικής δικτύωσης και έχει ως κεντρικό σύνθημα το εξής: «Ανακάλυψε τα δεδομένα». Έχει δεχθεί κριτική για την επικαλούμενη ουδετερότητα και δημοσιογραφική δεοντολογία που εφαρμόζει.

Συγκροτήθηκε τον Μάιο 2012 από στελέχη επί της μετέπειτα κυβέρνησης Αντώνη Σαμαρά, ήτοι, τον διευθυντή του Γραφείου Τύπου του Πρωθυπουργού, Γιώργο Μουρούτη, τον προϊστάμενο του Γραφείου Στρατηγικού Σχεδιασμού του Πρωθυπουργού, Δημήτρη Πτωχό, τον διοικητή της ΕΥΠ, Θοδωρή Δραβίλλα και τον δημοσιογράφο και διευθυντή του Γραφείου Τύπου της Νέας Δημοκρατίας, Σπύρο Καπράλο. Στο παρελθόν έχει εμπλακεί με τον ιστότοπο και ο βουλευτής της Νέας Δημοκρατίας, Κωνσταντίνος Κυρανάκης.

Παραμένει άγνωστο αν στελεχώνεται από δημοσιογράφους. Oι ιδιοκτήτες του ιστοτόπου δεν είναι γνωστοί. Ωστόσο, στις 21 Ιουνίου 2022, στο YouTube της Ομάδας Αλήθειας, εμφανίστηκε βίντεο με τους δύο σημερινούς διαχειριστές του ιστοτόπου, τον Κίμωνα Μπένο και τον Κώστα Δογάνη, οι οποίοι σε ένα επετειακό -10 ετών- podcast παρουσιάζουν την ταυτότητά τους και τους λόγους δημιουργίας του ιστοτόπου. Οι εν λόγω διαχειρίζονται και τον παρόμοιο ως προς την ιδεολογία που ακολουθεί ιστότοπο Ελλάδα24, που ιδρύθηκε το 2021.

Η Ομάδα Αλήθειας ισχυρίζεται ότι παρουσιάζει ψεύδη, ασυνέπειες ή ψευδείς ειδήσεις κομματικών στελεχών -με άμεσο τρόπο- μέσω βιντεοσκοπημένων δηλώσεων και θέσεων των ιδίων. Τα περισσότερα από τα βίντεο που ανεβάζει στα μέσα κοινωνικής δικτύωσης η Ομάδα Αλήθειας αφορούν στελέχη του ΣΥΡΙΖΑ. 

Έχει κατηγορηθεί ότι εκφράζει αποκλειστικά και μόνο θέσεις της Δεξιάς ή της κεντροδεξιάς χωρίς να παρουσιάζει αντικειμενικά τα γεγονότα. Η επίσημη κομματική εφημερίδα του ΣΥΡΙΖΑ, καθώς και φίλα προσκείμενες σε αυτόν εφημερίδες, έχουν υποστηρίξει ότι στηρίζει μόνο τις θέσεις της Νέας Δημοκρατίας, με αμφίβολη δημοσιογραφική ουδετερότητα.

Εξωτερικοί σύνδεσμοι
 Ιστοσελίδα της "Ομάδας Αλήθειας" 
 Η "Ομάδα Αλήθειας" στο YouTube

Παραπομπές

Ιστοσελίδες